El Decret 135/1995, de 24 de març, de desplegament de la Llei anteriorment esmentada i d'aprovació del Codi d'accessibilitat, estableix, en el seu capítol 6, les normes sobre la targeta d'aparcament per a vehicles que portin persones amb disminució.
Ara, cal procedir a aprovar una nova regulació que ampliï les mesures que faciliten l'autonomia i la lliure circulació de les persones amb mobilitat reduïda, i, per tant, la seva integració social i professional.
A aquests efectes, es considera el vehicle com a una ajuda tècnica per a la mobilitat individual i s'introdueix una nova modalitat de targeta d'aparcament de transport col·lectiu per a vehicles adaptats destinats al transport col·lectiu de persones i mobilitat reduïda.
Així mateix, resulta necessari adaptar la targeta d'aparcament al model comunitari uniforme impulsat per la Unió Europea.
Per tant, amb els informes del Consell General de Serveis Socials, el Consell Sectorial d'Atenció a les Persones amb Disminució i el Consell per a la Promoció de l'Accessibilitat i Supressió de Barreres Arquitectòniques i en la Comunicació, i d'acord amb el dictamen de la Comissió Jurídica Assessora;
En aplicació del que disposa la disposició final primera de la Llei 20/1991, de 25 de novembre, a proposta del conseller de Benestar Social, i d'acord amb el Govern,
1.1 Aquest Decret té per objecte la regulació d'un conjunt de mesures adreçades a facilitar i millorar el desplaçament de les persones amb mobilitat reduïda, com també la regulació de dues modalitats de targeta d'aparcament per a persones amb disminució, la qual els origina una mobilitat reduïda, per tal de facilitar la seva circulació, autonomia personal i integració social i professional.
1.2 Les modalitats de targeta d'aparcament a què es refereix l'apartat anterior, són la targeta d'aparcament per a persones amb disminució, la qual s'adapta al model comunitari uniforme que es descriu a l'annex de la Recomanació del Consell de la Unió Europea, de 4 de juny de 1998, i la targeta d'aparcament de transport col·lectiu.
1.3 Les dues modalitats de targeta d'aparcament proporcionen al vehicle la consideració d'una ajuda tècnica per a la mobilitat individual, sens perjudici de l'adaptació dels transports públics col·lectius i privats, d'acord amb el que estableix la normativa vigent.
Àmbit d'aplicació territorial i personal
La definició, les característiques i el procediment per a l'expedició de les targetes d'aparcament, en les seves dues modalitats, és d'aplicació a totes les persones que resideixin al territori de Catalunya.
No obstant, el conjunt de facilitats per a la millora de la circulació de les persones amb mobilitat reduïda reconegudes per aquest Decret, són d'aplicació a totes les persones amb mobilitat reduïda o que siguin titulars de la targeta d'aparcament per a persones amb disminució expedida d'acord amb el model comunitari uniforme o de la targeta d'aparcament de transport col·lectiu, o d'altres documents de caràcter anàleg, que circulin pel territori de Catalunya.
Targeta d'aparcament per a persones amb disminució
3.1 La targeta d'aparcament per a persones amb disminució és el document acreditatiu del dret de les persones amb disminució, la qual els origina una mobilitat reduïda, per parar o estacionar el seu vehicle el més a prop possible del punt de destinació.
A aquests efectes, les ordenances de trànsit dels respectius ens locals, competents en l'ordenació del trànsit, han de preveure un conjunt de mesures per facilitar el desplaçament de les persones titulars de la targeta que garanteixi la màxima tolerància i permissibilitat en el règim de parada i estacionament del vehicle.
3.2 Poden ser titulars de la targeta d'aparcament esmentada les persones amb disminució que superin el barem de mobilitat i condueixin un vehicle.
No obstant, en supòsits degudament justificats es pot atorgar la targeta a persones que no condueixin, respecte als vehicles que els transportin.
A aquests efectes es considerarà que una persona amb disminució que superi el barem de mobilitat però que no condueixi pot ser titular d'una targeta d'aparcament per a persones amb disminució quan realitzi habitualment activitats de rehabilitació o altres que facilitin la seva integració social i professional, les quals requereixin el seu desplaçament, i tinguin una durada no superior a tres hores per activitat.
Als efectes d'aquesta disposició, les referències fetes al barem de mobilitat s'han d'entendre fetes al barem fixat en l'annex IV de l'Ordre de 8 de març de 1984, o en la norma que el substitueixi.
3.3 La targeta d'aparcament per a persones amb disminució és personal i intransferible.
No obstant, els drets que atorga la targeta són d'aplicació al vehicle conduït per la persona titular de la targeta i, en aquells supòsits degudament justificats en què s'hagi atorgat la targeta a persones que no condueixin, als vehicles que els transportin.
En aquest darrer cas, la persona titular de la targeta no tindrà dret a la reserva de plaça d'aparcament a què es refereix l'article 5.d).
3.4 La targeta d'aparcament per a persones amb disminució s'ha d'ajustar al model i les característiques que figuren a l'annex 1 d'aquesta disposició.
La targeta d'aparcament de persones amb disminució que no condueixin s'ha d'ajustar al model i característiques que figuren a l'annex 2.
3.5 La targeta d'aparcament per a persones amb disminució concedida de conformitat amb el procediment previst en aquest Decret, tindrà validesa en tots els municipis de Catalunya i acreditarà la persona titular per gaudir dels beneficis específics que els Ajuntaments respectius tinguin establerts en aquesta matèria.
Targeta d'aparcament de transport col·lectiu
4.1 La targeta d'aparcament de transport col·lectiu és el document acreditatiu del dret de les persones titulars de vehicles adaptats destinats al transport col·lectiu de persones amb disminució que superin el barem de mobilitat, per estacionar els seus vehicles, durant el temps imprescindible per efectuar les accions d'entrada i sortida del vehicle, el més a prop possible del punt d'accés o de destinació, comptant, si és necessari, amb el suport del conductor.
A aquests efectes les ordenances de trànsit dels respectius ens locals, competents en l'ordenació del trànsit, han de preveure un conjunt de mesures per facilitar l'estacionament dels vehicles de transport col·lectiu que garanteixi una major tolerància i permissibilitat en el règim d'estacionament del vehicle.
4.2 Poden ser titulars de la targeta d'aparcament esmentada les persones físiques o jurídiques titulars de vehicles adaptats destinats al transport col·lectiu de persones amb disminució que superin el barem de mobilitat.
4.3 La targeta d'aparcament de transport col·lectiu és personal i intransferible.
No obstant, els drets que atorga la targeta són d'aplicació als vehicles adaptats de titularitat de la persona física o jurídica titular de la targeta, independentment de quina sigui la persona que els condueixi.
4.4 La targeta d'aparcament de transport col·lectiu s'ha d'ajustar al model i les característiques que figuren a l'annex 3 d'aquesta disposició.
4.5 La targeta d'aparcament de transport col·lectiu concedida de conformitat amb el procediment previst en aquest Decret tindrà validesa en tots els municipis de Catalunya i acreditarà la seva persona titular per gaudir dels beneficis específics que els Ajuntaments respectius tinguin establerts en aquesta matèria.
4.6 La targeta de transport col·lectiu serà eficaç, únicament, quan el vehicle transporti de forma efectiva persones amb disminució que superin el barem de mobilitat.
Mesures a garantir pels ens locals
A fi i efecte de facilitar el desplaçament de les persones amb mobilitat reduïda, els ens locals competents en matèria de circulació de vehicles han d'establir en les seves ordenances, com a mínim, les mesures següents:
a) Permetre que els vehicles que portin persones amb mobilitat reduïda puguin aturar-se, pel temps imprescindible, per recollir o deixar persones o carregar i descarregar objectes, en qualsevol lloc de la via pública, sempre que no impedeixi la circulació de vehicles o vianants.
b) Permetre que les persones titulars de targetes d'aparcament per a persones amb disminució estacionin els seus vehicles, sense cap limitació de temps i sense obtenir comprovant, en els estacionaments amb horari limitat i en les zones de càrrega i descàrrega.
c) Les limitacions de circulació i estacionament que s'estableixin a les àrees de vianants no afectaran els vehicles que portin persones titulars d'una targeta d'aparcament per a persones amb disminució.
d) La possibilitat de reservar places d'aparcament, prèvia sol·licitud, en els llocs on es comprovi que és necessari per a les persones titulars de targetes d'aparcament per a persones amb disminució que condueixin els seus vehicles, i, especialment, a prop dels seus domicilis i/o dels seus llocs de treball.
Aquesta reserva es farà per mitjà de senyals de trànsit complementades amb un disc addicional i grafiat horitzontal, que reprodueixin el mateix símbol d'accessibilitat que figura a la targeta d'aparcament per a persones amb disminució.
e) Permetre l'estacionament de vehicles que disposin d'una targeta d'aparcament de transport col·lectiu, durant el temps imprescindible, per recollir o deixar les persones amb disminució que superin el barem de mobilitat, comptant si cal amb el suport del conductor, en les zones d'estacionament amb horari limitat, sense haver d'obtenir comprovant, i en qualsevol lloc de la via pública, sempre que no impedeixi la circulació de vehicles o vianants.
f) Permetre que els vehicles que portin persones titulars d'una targeta d'aparcament per a persones amb disminució puguin estacionar-se, pel temps imprescindible, en qualsevol lloc de la via pública, sempre que no impedeixi la circulació de vehicles o vianants.
g) Elaborar un pla d'ubicació de reserva de places d'aparcament públiques per a l'ús dels vehicles que portin persones titulars d'una targeta d'aparcament per a persones amb disminució, distribuïdes per les zones considerades d'interès en els nuclis urbans, podent coexistir amb les zones d'estacionament amb horari limitat.
h) Vetllar perquè es respectin les reserves d'aparcament, públiques i privades, establint i executant les corresponents mesures sancionadores.
Procediment per a l'obtenció de les targetes d'aparcament
6.1 Correspon al Departament de Benestar Social la concessió de les dues modalitats de targetes d'aparcament regulades per aquest Decret, les quals s'han d'ajustar a les disposicions de caràcter general que regulen el procediment administratiu, amb les particularitats que es detallen en els apartats següents.
6.2 Els expedients s'iniciaran a instància de la persona física o jurídica interessada, mitjançant imprès normalitzat facilitat pel Departament de Benestar Social.
Les sol·licituds s'han d'emplenar degudament, adjuntant els documents que s'indiquin en l'imprès per acreditar els requisits exigits, i es presentaran a l'Ajuntament, o a l'ens local competent en l'ordenació del trànsit d'on resideixi la persona interessada, o tingui el seu domicili la persona jurídica interessada, sens perjudici del que disposa l'article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú.
6.3 L'ens local trametrà la sol·licitud, conjuntament amb tota la documentació requerida, al Servei d'Orientació i Valoració de l'ICASS que territorialment correspongui.
En els supòsits de sol·licitud de targeta d'aparcament per a persones amb disminució per part de persones que no condueixin, i en els supòsits de sol·licitud de targeta d'aparcament de transport col·lectiu, l'ens local adjuntarà un informe que justifiqui la necessitat de la seva concessió.
6.4 La concessió de les targetes d'aparcament per a persones amb disminució i de les targetes d'aparcament de transport col·lectiu serà competència del director del Centre d'Atenció a Disminuïts de l'ICASS que territorialment correspongui.
Contra la resolució de concessió o de denegació dels directors dels CAD de l'àmbit territorial de Barcelona, la persona sol·licitant pot interposar recurs davant el Cap del Servei de Gestió de Recursos per a les Persones amb Disminució de l'ICASS.
Contra la resta de resolucions de concessió o denegació, la persona sol·licitant pot interposar recurs davant el respectiu delegat territorial del Departament de Benestar Social.
Valoració i qualificació de les persones sol·licitants
7.1 El Servei d'Orientació i Valoració de l'ICASS que correspongui efectuarà la valoració i qualificació dels sol·licitants de les targetes d'aparcament per a persones amb disminució.
En aquesta valoració hi constarà el grau de disminució, així com el fet de superar o no el barem de mobilitat, com a criteri determinant per a la seva concessió, i es tindrà en compte també, si la persona sol·licitant és o no conductor del vehicle.
En aquest darrer cas, es valorarà la necessitat de la targeta, d'acord amb els requisits que estableix l'article 3.4, i tenint en compte l'informe emès per l'ens local.
7.2 Per a la valoració i la qualificació de les disminucions s'aplicarà la normativa vigent, com també les recomanacions tècniques que pugui efectuar la Comissió Interdepartamental per a l'Accessibilitat.
8.1 La targeta d'aparcament per a persones amb disminució caducarà al cap de deu anys de la seva concessió.
No obstant, en aquells supòsits en què la qualificació de la disminució sigui provisional o la persona titular no sigui conductora del vehicle, la data de caducitat serà la que indiqui la targeta.
8.2 La data de caducitat de la targeta d'aparcament de transport col·lectiu serà la que la targeta indiqui.
8.3 Per a la renovació de les dues modalitats de targetes d'aparcament s'ha de seguir el mateix procediment que per a l'atorgament de la targeta inicial.
8.4 En el cas de canvi de domicili del titular de la targeta es demanarà el trasllat de l'expedient al nou ens local competent.
9.1 L'ICASS crearà un registre únic de targetes d'aparcament, en el qual hi constarà la indicació de la seva modalitat, les dades identificatives de la persona física o jurídica titular, el número de registre i el seu termini de vigència.
Periòdicament, trametrà als ens locals una relació de les targetes atorgades.
9.2 Es constituirà un equip de treball en el si del Consell de la Promoció de l'Accessibilitat i la Supressió de Barreres Arquitectòniques i en la Comunicació, d'acord amb el que disposa l'article 59 del Decret 135/1995, de 24 de març, per a l'estudi i seguiment de la problemàtica relacionada amb les dues modalitats de targetes d'aparcament, amb representació de l'Associació Catalana de Municipis, de la Federació de Municipis de Catalunya, dels Consells Comarcals, del Departament de Benestar Social i d'entitats representatives del col·lectiu de persones amb disminució.
9.3 Els ens locals amb competències en matèria d'ordenació del trànsit i el Departament de Benestar Social cooperaran per tal de garantir el bon ús de les targetes d'aparcament, en les seves dues modalitats.
9.4 En el supòsit que es detecti l'ús indegut de la targeta d'aparcament, de manera reiterada i degudament provada, aquesta serà retirada per l'òrgan que l'hagi atorgada.
Els titulars de targetes d'aparcament per a persones amb disminució vigents en el moment de la entrada en vigor d'aquest Decret hauran de sol·licitar la seva renovació a l'òrgan competent per a la concessió de la nova targeta d'aparcament que es preveu en l'article 6.4.
Les targetes d'aparcament concedides a l'empara de la normativa anterior caducaran, en tot cas, dins el termini d'un any comptat a partir de la data de publicació d'aquest Decret.
Aquelles Targetes no renovades l'1 de gener de 2000 no tindran validesa fora del territori de Catalunya.
Aquest Decret deroga el capítol 6 del Decret 135/1995, de 24 de març, de desplegament de la Llei 20/1991, de 25 de novembre, de promoció de l'accessibilitat i de supressió de barreres arquitectòniques, i d'aprovació del Codi d'accessibilitat.
El present Decret entrarà en vigor als dos mesos de la seva publicació en el Diari Oficial de la Generalitat de Catalunya.
Nota: l'annex 2 s'ha de substituir pel que apareix a la correcció d'errada esmentada al títol.